जोधपुर. बनाड़ जोधपुर कैंट स्टेशन के बीच रेलवे क्रॉसिंग पर रोड ओवर ब्रिज का निर्माण हो रहा है। ब्रिज के नीचे रेलवे का निर्माण विभाग क्रॉसिंग के रास्ते को सही करने के लिए रेल लाइन के किनारे नींव भर रहा है। यह नींव सड़क लेवल से करीब एक फीट ऊपर तक गई, इससे रास्ता बंद हो गया तो सारण नगर, माता का थान इलाके के लोगों को यह लगा कि रेलवे इस क्रॉसिंग को बंद करने जा रहा है। इसका विरोध करने के लिए लोगों के बीच मैसेज शुरू हो गए। रेलवे ने कहा- बंद नहीं कर रहे सारण नगर लेवल क्रॉसिंग...
इसे रेलवे की मनमर्जी करार देते हुए विरोध प्रदर्शन का झंडा बुलंद कर दिया गया। तय हुआ कि सुबह 11 बजे क्षेत्र के लोग इस क्रॉसिंग के पास एकत्रित होकर इसे बंद नहीं होने देंगे। इसकी पड़ताल करने पर पता चला कि रेलवे इसे बंद कर ही नहीं रहा। महज ठेकेदार से हुई चूक के कारण क्रॉसिंग बंद होने की अफवाह उड़ गई। हुआ यूं कि जोधपुर कैंट स्टेशन के पास लेवल क्रॉसिंग सी-165 पर आरओबी का निर्माण चल रहा है। निर्माण के दौरान क्रॉसिंग की जगह टूट गई। इसे सही करने के लिए रेलवे के निर्माण विभाग ने मरम्मत का काम शुरू करवाया। मरम्मत के दौरान रेल लाइन के दोनों साइड में ठेकेदार को नींव भर कर सड़क लेवल तक पत्थर की दीवार खड़ी करनी थी।
सड़क लेवल तक ही बनानी थी, श्रमिकों ने ऊंची कर दी...
सड़क के लेवल तक दीवार बनाने का काम चल रहा था कि शनिवार को ठेकेदार के श्रमिकों ने दीवार की ऊंचाई बढ़ा दी। जो लोग यहां से निकले, उन्होंने दीवार बनते देख मान लिया क्रॉसिंग बंद हो रहा है। इस दौरान क्षेत्र के निवासियों को यह मैसेज भेजना शुरू कर दिया कि रेलवे मनमर्जी से इस क्रॉसिंग को बंद कर रहा है। अभी नहीं जागे तो भविष्य के लिए दिक्कत बढ़ जाएगी। इसके साथ ही रविवार सुबह 11 बजे एकजुट होकर मौके पर पहुंचने का आह्वान भी कर दिया। मगर किसी ने भी यह जानकारी नहीं जुटाई कि क्या इसे बंद किया जा रहा है। कायदा यह है कि रेलवे कोई भी लेवल क्रॉसिंग बंद करता है तो पहले उसकी रिपोर्ट बनती है, मंडल रेल प्रबंधक स्तर पर टिप्पणी लिखी जाती है फिर मुख्यालय स्तर से बंद करने की अनुमति जारी होती है। इसके अलावा किसी क्रॉसिंग पर आरओबी बनने के बाद ही उसे बंद किया जाता है। रेलवे मंडल अभियंता ने बताया कि क्रॉसिंग को बंद नहीं कर रहे है। दीवार की ऊंचाई के कारण लोगों को ऐसा लगा कि बंद हो रहा है। दीवार को सही करवाने के लिए निर्देश दे दिए गए हैं।
hin_Deva hin_Deva hin_Deva hin_Deva